VEGA i samarbejde med Byens Børn Records præsenterer:  
**Yahya Hassan fuldender programmet til Digte & Lyd i VEGA**

*Når VEGA endnu engang slår dørene op for et møde mellem musik og poesi søndag den 4. oktober bliver det med poetiske konstellationer, som ser dagens lys for første gang og med kraftfyldte kendinge i form af blandt andre Yahya Hassan, Maria Gerhardt og Jørgen Leth.*

De seneste år har musik og poesi fået en renæssance, men med Digte & Lyd forsøger VEGA at gå nye veje og præsentere overraskende og rørende musik/lyrik-samarbejder. Denne aften venter der publikum en ny oplevelse med hver eneste forfatter, der kommer til at stå på scenen.

**Yahya Hassan og vreden**

Da Yahya Hassan bragede igennem med sin debut i 2013, var det noget af det vildeste, der skete på den danske litteraturscene, siden Michael Strunge revsede sin samtid.

Med den selvbetitlede debut slog digteren CAPS LOCK til og brølede digte ud, der skildrede barndommen i en dysfunktionel, muslimsk familie og ungdommen som hashrygende kriminel. Digtsamlingen blev belønnet med årets debutantpris og sikrede Yahya Hassan positionen som årets mest debatterede person og dansk litteraturs nye messias.

Ekstremerne er tilstede over alt i digtene, og i måden Yahya Hassans fremfører dem på. Gennem hans messende oplæsning får vi et indblik i digtenes musik og hører, hvad der sker, når et digt ikke blot bliver læst – men også læst op.

**Maria Gerhardt og sejrene**

Maria Gerhardt, også kendt som dj under navnet Djuna Barnes, debuterede i 2014 som skønlitterær forfatter med romanen *Der bor Hollywoodstjerner* *på vejen*. En kærlighedsskildring og en fortælling om at overleve en alvorlig kræftsygdom. På trods af at kræften er vendt tilbage, vil Maria Gerhardt denne aften læse op fra sin nye digtsamling *Amagermesteren*. Oplæsningen vil foregå med en vocoder, der kommer til at manipulere stemmen bag digtene, som fortæller historien om at stå det præcise sted midt på banen – lige mellem mand og kvinde. Om at være den bedste. Om præstation. Om at vinde, hvor forvirrende det end måtte være.

**Jørgen Leth og stemmerne**

Uanset hvilken sammenhæng Jørgen Leth optræder i, har han sin karakteristiske stemme med sig. Hvad enten vi hører den kommentere Tour de France eller Jørgen Leths egne film, så er det en stemme, vi alle har taget stilling til. Når Jørgen Leth går på scenen i Store VEGA, bliver det sammen med koret IKI. IKI består af 6 kvindelige vokalister og med sig på scenen har de ikke andet end deres stemmer.

Jørgen Leth & IKI har aldrig optrådt sammen før, og det er således en ganske unik oplevelse, VEGA har fået lov til at huse.

**Fakta om koncerten:**  
Digte & Lyd i VEGA m. Yahya Hassan, Maria Gerhardt, Mike Sheridan og Signe Gjessing samt Jørgen Leth og Kvindevokalkoret IKI   
Søndag den 4. oktober kl. 18 – Dørene åbner kl. 17 med mulighed for køb af mad   
Store VEGA, Enghavevej 40, 1674 Kbh. V  
250 kr. + gebyr

Billetsalget sker via VEGAs hjemmeside og Billetnet.

En del af aftenens overskud vil blive doneret til indsamlingen for Marie Gerhardts videre kræftbehandling.